Te milyennek képzeled az Éden kertjét?

Hunyd be a szemed, és képzeld el, milyen lehet az a kert, amit nem ember ültetett, hanem maga az Isten, hogy aztán ebbe helyezze legkedvesebb teremtményét. Izgalmas, akár egy őserdő? Tele ínycsiklandozó finomságokkal?

Amióta ember az ember, megpróbálja ugyanúgy elképzelni, mint ahogy te teszed éppen most. Attól függően, hogy mikor élt, és hol, mindig kicsit más kép lebegett a szemei előtt. Ezt aztán elmesélte, lerajzolta, sőt, a valóságban is igyekezett létrehozni. De hogy ez utóbbi esetben ne csak a képzeletére támaszkodjon, megpróbálta a Szentírás szavaiból kihámozni, milyen növényeket ültessen, hogy a legpontosabban visszaidézhesse az elveszett Paradicsomot.

Vajon mit jelenthetett az Éden ott és akkor, amikor Jézus élt? Milyenek lehettek a kertek?

Izrael területe sivatagos, a növényzet csak tavak mellett vagy olyan hegyvidéki területeken tud megmaradni, ahol több a csapadék. A sivatagi ember számára már egy fa is kertet jelent: lombja sátor a tűző nap ellen, termése élelem, és körülötte gyűlnek össze az állatok.

Izraelben csak nagyon gazdag emberek engedhették meg maguknak, hogy díszkertet tartsanak fenn. A víz drága volt, és kevés, és semmilyen növény nem maradt meg rendszeres öntözés nélkül. A díszkerteket magas falakkal el is kerítették. A családon meg a kiváltságos vendégeken kívül nem láthatta más. Ne gondolj ám nagy parkokra, inkább csak belső udvarokra: csobogókkal és padokkal, rózsával, jázminnal, babérral, pár bokor bazsalikommal, egy-egy gyümölcsfával.

A kertek jelentős része inkább haszonkert, ültetvény volt. Gyümölcsfák, zöldségek, gabonafélék, fűszer- és gyógynövények, datolyapálma és rengeteg olajfa.

Az egyik leghíresebb kert, a Gecsemáné-kert is ilyen olajfaültetvény volt. Jézus szívesen tartózkodott árnyas fái alatt. Itt töltötte azt az éjjelt is, amikor Júdás elárulta, és elfogták.

Az olajfák rendkívül hosszú életű, kevés nedvességen is elélő növények. Termésük, az olajbogyó, nélkülözhetetlen élelmiszer a sivatagban. Hogy jobban el tudj képzelni egy ilyen ültetvényt, mutatok pár képet egy olyan kertről, amely híres az olajfáiról.

Ez a kolostor Egyiptomban van, a Sínai-félszigeten, és úgy tartják, hogy ezen a helyen nőtt az az égő csipkebokor, amelyen keresztül az Isten Mózessel beszélt. A kolostor nagyon régi, majdnem 1600 évvel ezelőtt épült. A falai között élő szerzetesek különböző olajfafajtákat gyűjtenek és termesztenek. Ha pedig körülnézel, és megfigyeled a reménytelenül kopár sziklákat, és bőrödön érzed a perzselő napsütést, megérted, miért tud Édenkertté válni a sivatagi ember számára még egy egyszerű olajfaültetvény is.